### Noveller

Ordet novelle betyder egentlig *lille nyhed,* og en novelle er netop forholdsvis kort. Det er en af grundene til at den ofte benyttes i undervisningen, en anden er at noveller har mange træk fælles med romaner, og derfor kan det meste af det du lærer om noveller, overføres til romaner. I de to bokse her kan du se nogle af forskellene på noveller og romaner.

|  |  |
| --- | --- |
| **Noveller** | **Romaner** |
| • kort tekst | • lang tekst |
| • få personer | • mange personer |
| • én hovedbegivenhed | • flere begivenheder og handlinger |
| • kort tidsforløb | • langt tidsforløb |
| • få miljøer og/eller steder | • flere miljøer og/eller steder |

Noveller er episke tekster. Ordet episk kommer af epik som betyder fortælling, og i episke tekster vil der netop være en fortæller som fortæller - eller beretter - begivenhederne til læseren eller lytteren. Endvidere vil der ofte i teksten være personer eller andre figurer som får begivenhederne til at ske i en eller anden rækkefølge. Tiden er derfor også et vigtigt element i episke tekster. Episke genrer er blandt andre:

**Epik** *betyder fortælling I episke tekster er tid, sted og personer vigtige*

**Episke tekster:**

• *Eventyr • Roman • Novelle*

**Novellens undergenrer**

En novelle kan inddeles i mange forskellige undergenrer. Det er vigtigt at bestemme hvilken genre den enkelte novelle tilhører fordi genren er med til at fortælle om novellens indhold. En novelle der tilhører den realistiske genre, må derfor fortolkes på en anden måde end fx en fantastisk tekst. De to undergenrer sætter fokus på forskellige sider af menneskelivet. Den realistiske novelle vil ofte fokusere på problematikker som kan knyttes til konkrete samfundsforhold, hvorimod en fantastisk novelle sikkert vil fokusere på forskellige sider af det menneskelige sind.

Ofte tilhører en novelle flere genrer. Det gælder fx for novellen Opgang. Dens slutning kan tolkes på flere måder, og det er muligt at argumentere for at den tilhører flere forskellige genrer.

**Novellers undergenrer**

**Realistisk:** *Handlingen kan forekomme i virkeligheden*

**Surrealistisk:** De *enkelte begivenheder kan foregå i virkeligheden, men i sammenhængen bliver handlingen urealistisk*

**Eventyrlig:** *Der forekommer typiske eventyr-træk i novellen*

**Fantastisk:** *Der forekommer overnaturlige elementer i novellen,* - *og fortælleren er utroværdig*

**Gyser:** *Der forekommer en forbrydelse som ikke nødvendigvis opklares*

**Krimi:** *Der forekommer en forbrydelse, og handlingen drejer sig om at opklare den*

**Psykologisk:** *Handlingen kan fortolkes vha. psykologi, og novellen forstås som et billede på det menneskelige sind*

**Spøgelseshistorie:** *Der foregår noget i novellen som kan forklares vha. tro på spøgelser*